Khoza aangekla: ‘Hoekom word ek uitgesonder?’ANC-LP Makhosi Khoza. Foto: Reuters/ANA Khoza het gesê sy sal haar samewerking gee rakende die dissiplinêre stappe teen haar, maar sy twyfel of dit regverdig sal wees. Sy het weereens uitgevaar teen die ANC en pres. Jacob Zuma en gesê albei het “die pad byster geraak”. Dit is juis Khoza se kritiek teenoor Zuma wat tot die dissiplinêre stappe gelei het. Khoza het haar die afgelope paar weke al meer openhartig oor die ANC se “blinde lojaliteit” teenoor pres. Zuma uitgespreek. Die ANC-LP het aangedui sy sal stem dat Zuma verwyder moet word indien die parlement ŉ geheime stemming sou hou tydens die mosie van wantroue. “Verskeie senior ANC-lede, onder wie LP’s, het onlangs in die openbaar hul bekommernisse rakende ons president uitgespreek. Daar is geen stappe gedoen teen die individue nie. Die ANC moet verduidelik hoekom ek uitgesonder word,” het Khoza gesê in reaksie op die dissiplinêre stappe teen haar. Khoza is Woensdag formeel ingelig oor die stappe teen haar en dat ŉ tugverhoor op 10 September sal plaasvind. Sy is intussen besig om haar regsverteenwoordiger te raadpleeg. “Ek word vervolg omdat ek nie meer by die party se reëls hou nie. Ek kan nie korrupsie, plundery, die miskenning van mense wat ons aan bewind gebring het en die groeiende kleptokrasie aanvaar nie.” Khoza het gesê die ANC smoor rede, moraliteit en etiese gedrag. “My uitlatings is slegs ŉ weerspieëling van wat miljoene Suid-Afrikaners reeds gesê het, naamlik dat hulle genoeg gehad het.” Volgens Khoza het sy die polisie se beskermingsdienste van die hand gewys aangesien Fikile Mbalula, minister van polisie, haar “swartgesmeer” het. Die beskermingsdienste is aangebied in die lig van doodsdreigemente wat Khoza glo ontvang het.